ประกาศกระทรวงการคลัง เรื่อง ออกใช้เหรียญกษาปณ์ที่ระลึก 150 ปี โรงกษาปณ์ พ.ศ 2553
ประกาศกระทรวงการคลัง
เรื่อง
ออกใช้เหรียญกษาปณ์ที่ระลึก ๑๕๐ ปี โรงกษาปณ์
พ.ศ. ๒๕๕๓[๑]
 

ด้วยกระทรวงการคลังได้จัดทำเหรียญกษาปณ์ที่ระลึกเนื่องในโอกาสครบ
๑๕๐ ปี โรงกษาปณ์ ในปี พ.ศ. ๒๕๕๓
ออกใช้ตามกฎกระทรวงกำหนดลักษณะของเหรียญกษาปณ์ที่ระลึก ๑๕๐ ปี โรงกษาปณ์ พ.ศ. ๒๕๕๓
คือ

เหรียญกษาปณ์โลหะสีขาว
(ทองแดงผสมนิกเกิล) ราคาห้าสิบบาท
หนักเหรียญละ
๒๑ กรัม
ลักษณะ เป็นเหรียญกษาปณ์ไม่ขัดเงา
วงขอบนอกมีเฟืองจักร
ขนาด เส้นผ่าศูนย์กลาง
๓๖ มิลลิเมตร
ลวดลาย ด้านหน้า
กลางเหรียญมีพระบรมรูปพระบาทสมเด็จพระปรเมนทรมหามงกุฎพระจอมเกล้าเจ้าอยู่หัว
ทรงผินพระพักตร์ทางเบื้องซ้าย ทรงฉลองพระองค์สักหลาดพื้นดำปักดิ้นทอง
ทรงพระมหาสังวาลนพรัตนราชวราภรณ์ ประดับดาราไอราพต ดารานพรัตน
ทรงสายสะพายพร้อมดาราเครื่องราชอิสริยาภรณ์ ลอดร์นาซิยอนาลเดอลาเลฌียงดอเนอร์ (L Ordre National de la Legion d Honneur) ชั้นกร็องครัว (Grand Croix) ของฝรั่งเศส และ
พระบาทสมเด็จพระปรมินทรมหาภูมิพลอดุลยเดช ทรงผินพระพักตร์ทางเบื้องซ้าย
ทรงฉลองพระองค์เครื่องแบบเต็มยศจอมทัพ ทรงสายสะพายและสายสร้อย
แห่งเครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์
ประดับดาราจักรีและสายสร้อยจุลจอมเกล้าภายในวงขอบเหรียญเบื้องล่างมีข้อความว่า พระบาทสมเด็จพระปรเมนทรมหามงกุฎพระจอมเกล้าเจ้าอยู่หัว พระบาทสมเด็จพระปรมินทรมหาภูมิพลอดุลยเดช
ด้านหลัง
กลางเหรียญมีรูปโรงกษาปณ์ปัจจุบัน เบื้องบนรูปโรงกษาปณ์ปัจจุบัน มีข้อความว่า โรงกษาปณ์ เบื้องล่างมีข้อความว่า ประเทศไทย โดยมีลายดอกประจำ
ยามคั่นระหว่างข้อความเบื้องบนกับเบื้องล่างโดยรอบรูปโรงกษาปณ์ปัจจุบัน
มีรูปโรงกษาปณ์แห่งแรก โรงกษาปณ์แห่งที่สอง โรงกษาปณ์แห่งที่สามและโรงกษาปณ์แห่งที่สี่
ภายในวงขอบเหรียญเบื้องบน มีข้อความว่า ๑๕๐ ปี เบื้องล่างมีข้อความบอกราคาว่า ๕๐ บาท ด้านขวามีข้อความว่า พ.ศ. ๒๔๐๓ ด้านซ้าย ข้อความว่า พ.ศ. ๒๕๕๓

จึงประกาศให้ทราบทั่วกัน
ส่วนเหรียญกษาปณ์ชนิดและราคาอื่นที่ประกาศออกใช้ไปแล้วยังคงใช้ได้ต่อไป


ประกาศ
ณ วันที่ ๘ พฤศจิกายน พ.ศ. ๒๕๕๓
กรณ์ จาติกวณิช
รัฐมนตรีว่าการกระทรวงการคลัง

























ปริยานุช/ผู้จัดทำ
๒๓ พฤศจิกายน
๒๕๕๓

ณัฐวดี/ตรวจ
๒๓ พฤศจิกายน
๒๕๕๓

ปิยะธิดา/ปรับปรุง
๔ ตุลาคม ๒๕๖๑




[๑]
ราชกิจจานุเบกษา เล่ม ๑๒๗/ตอนพิเศษ ๑๓๓ ง/หน้า ๑๕/๑๖ พฤศจิกายน ๒๕๕๓